Два бунбула сву ноћ препеваше
Еј! два бунбула сву ноћ препеваше
На пенџеру прошене девојке.
Питала их прошена девојка:
Јесте л’ браћа, ил’ сте братучеди?
— Нит’ смо браћа, нити братучеди,
Већ два друга из зелена луга.
Имали смо и трећега друга,
Пратисмо га у Будим за вино,
Па смо чули да се оженио.
Ми идемо, снаху да видимо,
Носимо јој лепа дара два,
Лепа дара, два прстена златна.

Извор  
Бушетић, Т. М. 1902. Српске народне песме и игре с мелодијама из Левча. Музиколошки институт САНУ: Београд.

Сватовске песме‎